open-index/open-wikipedia-markdown huggingface dataset:
Varzobin piiri

**Varzobin piiri** () on hallintopiiri Tadžikistanissa. Sen keskus on Varzobin kylä. Piirin pinta-ala on 1&nbsp;656 neliökilometriä. Vuoden 2020 väestönlaskennan mukaan siellä oli 86&nbsp;924 asukasta.

Varzobin piiri rajoittuu pohjoisessa Ainīn, idässä Vahdatin, etelässä Rūdakīn ja Dušanben sekä lännessä Hisorin piireihin ja kaupunkeihin. Se sijaitsee Hisorvuorten etelärinteillä. Hyötykaivannaisia ovat kivihiili, kalkki, kipsi, fluoriitti ja rakennusaineet.

Seudun ilmasto on mantereinen. Vuorten keskirinteillä tammikuun keskilämpötila on –1:stä –7:ään ja heinäkuun 24,2 astetta. Vuotuinen sademäärä on 1&nbsp;600–1&nbsp;800 millimetriä. Tärkein joki on Kofarnihonin sivujoki Varzob.

Vuonna 1991 perustettuun piiriin kuuluu Takobin taajama ja kuusi maalaiskuntaa: Ainī, Dehmalik, Lutšob, Tšorboğ, Varzobqal’a ja Ziddī. Kaupunkiväestön osuus on kolme prosenttia. Suurimmat keskukset ovat Tšorboğin ja Šodobin kylät. Asukkaat ovat lähes yksinomaan tadžikkeja.

Varzobin laakson kautta kulkee Dušanben ja Xudžandin välinen maantie. Matkaa piirikeskuksesta pääkaupunkiin on 26 kilometriä.

Seudun pääelinkeinot ovat matkailu ja maatalous. Alueella on parantoloita sekä matkailu- ja hiihtokeskuksia, joista tunnetuin on Xodžaobigarm. Maatalous on erikoistunut vihannesten, perunan, hedelmien ja viljan viljelyyn sekä karjan- ja mehiläistenhoitoon. Kaivosteollisuus hyödyntää kivihiiltä ja alumiinioksidia. Piirissä on myös vesivoimalaitoksia ja Tadžikistanin tiedeakatemian kasvitieteellinen puutarha.

## Lähteet
Rannikkovartiosto

**Rannikkovartiosto** on valtiollinen organisaatio, joka vastaa erilaisista turvaallisuuteen liittyvistä asioista merellä. Rannikkovartiostojen kokoonpano ja tehtävät vaihtelevat valtioittain laajalti. Yleisiä tehtävätyyppejä ovat meripelastus, rajavalvonta ja muu viranomaistoiminta. Joissain valtioissa rannikkovartiosto on raskaasti aseistettu ja valtion asevoimien osa.

Suurimmalla osalla maailman maista on jonkinlainen rannikkovartiosto. Se on lähes aina valtion hallinnon alaisuudessa, mutta komentoketju vaihtelee. Joissain maissa rannikkovartiosto on siviiliviranomainen, joissain sotilasyksikkö. Joissain maissa rannikkovartiosto voidaan siirtää sotatilassa asevoimien alaisuuteen. Samoja tehtäviä hoitaa useissa maissa myös vapaaehtoisten meripelastusjärjestöt. Rannikkovartiostot toimivat nimensä mukaan yleensä valtionsa läheisillä vesialueilla. Toisaalta jotkut toimivat myös kansainvälisissä tehtävissä kaukana kotimaasta tai tehostavat valtionsa aluevaatimuksia partioimalla kiistellyillä vesillä.

Rannikkovartiostojen kalustoihin kuuluu erilaisia vesialuksia, pienistä RIB-veneistä suurempiin vartiolaivoihin. Suuremmat aseistetut laivat voivat muistuttaa laivastojen sotalaivoja. Monissa maissa kalustoon kuuluu lisäksi ilma-aluksia, kuten helikoptereita, mutta myös suurempia lentokoneita ja drooneja.

## Tehtävät
Rannikkovartioston tehtäviin voi lukeutua:
* Meripelastus
* Valtion merirajojen ja aluevesien valvonta
* Merilain valvonta
* Tullitoiminta
* Salakuljetuksen torjunta
* Kalastuksen valvonta
* Jäänmurto
* Vesiväylien, satamien ja merenkulun suojaaminen
* Majakoiden, merimerkkien ja muun navigaatiovarustuksen ylläpito
* Ympäristöonnettomuuksien torjunta ja niihin vastaaminen
* Luonnonkatastrofeihin vastaaminen ja niistä kärsineiden avustaminen

Valtiosta riippuen näitä tehtäviä on voitu jakaa eri viranomaisten kesken tai perustaa kokonaan omia virastoja hoitamaan tiettyä tehtävää.

## Suomessa
Suomella ei ole nimellistä rannikkovartiostoa, vaan suurin osa rannikkovartiostoille tyypillisistä tehtävistä kuuluu Rajavartiolaitokselle ja sen merivartiostoille (Länsi-Suomen merivartiosto ja Suomenlahden merivartiosto). Lisäksi tehtävissä toimivat muut viranomaiset ja vapaaehtoisjärjestöt, kuten Suomen Meripelastusseura.

## Lähteet

## Aiheesta muualla
Hugo Theodor Bengelsdorff

**Hugo Theodor Bengelsdorff** (11. helmikuuta 1875 Porvoo – 18. tammikuuta 1939 Tampere) oli suomalainen apteekkari.

Bengelsdorff kävi koulua Turussa ja ryhtyi sitten apteekkialalle. Hän suoritti farmasiatutkinnon 1896 sekä proviisoritutkinnon 1901. Bengelsdorff toimi sitten proviisorina Maarianhaminassa ja Helsingissä. Vuosina 1906–1907 hän oli Argentiinassa. Palattuaan Suomeen 1907 hän toimi Helsingissä 6. ja 4. apteekin hoitajana, kunnes vuonna 1915 hän sai Helsingin 13. apteekin apteekkioikeudet. Vuonna 1923 Bengelsdorff siirtyi Tampereelle, saatuaan Tampereen 5. eli Tammelan apteekin oikeudet ja hoiti siitä lähtien tätä apteekkia. 

Bengelsdorff oli 1907–1923 Suomen Farmaseuttisen yhdistyksen johtokunnan jäsenenä ja 1908–1918 Farmaseuttisen aikakauslehden taloudenhoitajana. Hän oli myös Suomen Apteekkariyhdistyksen johtokunnan jäsenenä. Bengelsdorff  piti farmasian opiskelijoille luentoja ja kursseja. Hän harjoitti myös tieteellistä tutkimustyötä, ja julkaisi useita apteekkialaa koskevia teoksia. Niistä tunnetuin oli 1923 ilmestynyt *Farmaseuttinen laboratoriokirja*, joka 1929 ilmestyi uudistetussa muodossa nimellä *Farmaseuttinen kompositiokirja*. Tämä kirja oli suomalaisten apteekkien yleisesti käyttämä ohjekirja lääkeyhdistelmien valmistuksessa. Bengelsdorff kuului vuodesta 1919 alkaen suojeluskuntaan ensin Helsingissä ja myöhemmin Tampereella. Hän kuoli 64-vuotiaana Tampereella tammikuussa 1939.

## Julkaisuja
* *Farmaseuttinen lääkevalmistekirja - Farmaceutisk laboratorionsbok*. Suomen farmaseuttisen yhdistyksen kehoituksesta toimittanut Hugo Th. Bengelsdorff. Suomen farmaseuttinen yhdistys, Helsinki 1923
* *Liite farmaseuttiseen lääkevalmistekirjaan - Tillägg*. Suomen farmaseuttinen yhdistys, Helsinki 1925
* *Uppställning och inredning av apotek ... jämte kommentarer av [[Axel Sternberg]]*. Helsingfors 1926
* *Farmaseuttinen kompositiokirja - Farmaceutisk kompositionsbok*; toim. Hugo Th. Bengelsdorff. Suomen farmaseuttinen yhdistys, Tampere 1929

## Lähteet
Toivosen talo

**Toivosen talo** (tunnettu myös nimellä **Melkkaan talo**) oli arkkitehti F. L Caloniuksen suunnittelema kaksikerroksinen kivitalo, joka sijaitsi Tampereella osoitteessa Hämeenpuisto&nbsp;12. Uusrenessanssityylisen talon rakennutti kirjakauppias E. Toivonen, ja se valmistui vuonna 1887.

Toivosen talo rakennettiin aikakaudella, jolloin kiviset kaupunkitalot olivat Tampereella vielä hyvin harvinaisia. Rakennuksen esikuvaksi on mainittu Caloniuksen suunnittelema Selinin talo. Kirjakauppias Toivonen velkaantui kalliin rakennushankkeensa vuoksi niin, että hän oli vähällä joutua luopumaan koko talosta. Lopulta hän sai kuitenkin raha-asiansa järjestykseen pankinjohtaja Nils Idmanin tarjoaman lainan turvin.

Rakennuksen omisti myöhemmin Vihtori Melkas. Hänen jälkeensä vuonna 1899 talo siirtyi Finlaysonin omistukseen. Yhtiö sai 1940-luvulla itselleen kaikki kyseisen korttelin tontit, ja vuosina 1949–1955 paikalle rakennettiin tehtaan työntekijöitä varten Erik Bryggmanin suunnittelema Amurinlinna. Toivosen talon purkaminen alkoi keväällä 1954. Sen tilalle nousi Amurinlinnan maamerkki, ”Impilinnaksi” kutsuttu 14-kerroksinen tornitalo, joka oli valmistuessaan Suomen korkein asuinrakennus.

## Lähteet
Suostumus seksuaalisiin tekoihin

**Suostumus seksuaalisiin tekoihin** on oikeudellinen ja eettinen käsite, joka tarkoittaa henkilön vapaaehtoista myöntymistä seksuaaliseen kanssakäymiseen. Suostumuksen antaminen edellyttää henkilöltä kykyä ja vapautta tehdä päätös.

## Suostumuksen ilmeneminen käytännössä
Suostumus voi ilmetä monin tavoin. Se voi olla innostunut sanallinen myöntyminen tai keskustelu osapuolten toiveista ja rajoista. Osapuolet voivat myös varmistaa suostumuksen jatkuvuuden kysymällä esimerkiksi "onko tämä ok?" tai "haluatko edetä hitaammin?".

Suostumuksen puute voi ilmetä esimerkiksi tilanteissa, joissa:
* henkilö suostuu seksuaaliseen toimintaan pelätessään toisen reaktiota kieltäytymiseen
* henkilö vetäytyy, jähmettyy tai vaikuttaa siltä, ettei hänellä ole mukavaa
* toinen olettaa suostumuksen aiemman seksuaalisen kanssakäymisen perusteella
* toinen olettaa suostumuksen yhteen seksuaaliseen tekoon tarkoittavan suostumusta myös muihin tekoihin
* ehkäisyväline poistetaan kesken seksin ilman toisen suostumusta (ns. "stealthing")

## Suostumus Suomen lainsäädännössä
Suomen rikoslainsäädännössä seksuaalirikosten määrittely on perustunut 1.1.2023 alkaen suostumuksen puutteeseen. Lain mukaan raiskaus on sukupuoliyhteys sellaisen henkilön kanssa, joka ei osallistu siihen vapaaehtoisesti. Vapaaehtoisuus tulee ilmaista sanallisesti, käytöksellä tai muulla tavalla.

Suostumuksen puuttuminen voi ilmetä monella tavalla. Henkilö voi olla kykenemätön antamaan suostumustaan esimerkiksi nukkuessaan, ollessaan voimakkaasti päihtynyt tai pelkotilassa. Laissa huomioidaan, että raiskauksen uhri ei välttämättä puolustaudu aktiivisesti, vaan voi lamaantua.

Laki ei aseta erityisiä muotovaatimuksia suostumuksen ilmaisemiselle aikuisten välisessä seksuaalisessa kanssakäymisessä. Vapaaehtoisuudesta voi olla selvyys esimerkiksi osapuolten aikaisemman suhteen ja viestinnän perusteella. Pelkkä aiempi sukupuoliyhteys ei kuitenkaan merkitse suostumusta myöhempiin seksuaalisiin tekoihin.

## Suostumuksen psykologiset näkökohdat
Tutkimusten mukaan lamaantuminen tai "jäätyminen" on yleinen reaktio uhkaavissa tilanteissa, mukaan lukien seksuaalisen väkivallan yhteydessä. Tämä on evolutiivisesti kehittynyt selviytymismekanismi, joka ei ole tietoinen valinta.

## Katso myös
* Seksuaalioikeudet
* Raiskaus Suomessa

## Lähteet
Wikipuolue

Avoimen ja suoran demokratian ihanteisiin perustuvan vuonna 2007 perustetun Wikipuolue-aloitteen ajatuksena oli etsiä uusia tapoja osallistua politiikkaan. Wikipuolueen päätavoitteena oli avata poliittista prosessia ja kannustaa kaikkia osallistumaan, kommentoimaan ja muokkaamaan erilaisia ohjelmia, aloitteita ja keskusteluja wiki-alustojen avulla. Internetpolitiikka sinänsä ei ollut Wikipuolueen asialistalla, joka pysyi epätarkkana ja hajanaisena. Wikipuolue ei koskaan edes yrittänyt muodostua perinteisessä mielessä poliittiseksi puolueeksi, eikä missään vaiheessa kerännyt kannattajakortteja niin, että olisi päässyt puoluerekisteriin. Wikipuolueen toiminta oli hiipunut viimeistään 2011.

Wikipuolue on esimerkki wikidemokratiasta. Wikidemokratialla tarkoitetaan sitä, että poliittisia ohjelmia rakennetaan internetissä avoimesti ja yhteisöllisesti samaan tapaan kuin nettitietosanakirja Wikipediaa. Wikipuoluetta puuhasivat ainakin Alku Sirén ja Roope Mokka. Suomessa wikidemokratiasta kirjoittivat ensimmäisinä Demos Helsingin perustajat Aleksi Neuvonen ja Roope Mokka. Yksi wikidemokratian määritelmä löytyy Suomen maabrändivaltuuskunnan loppuraportista vuodelta 2010. Raportissa ehdotetaan, että Suomi siirtyy itsenäisyyden juhlavuonna 2017 wikidemokratiaan, jossa "päätösten perusteluja ja toteutustapoja voisi ideoida kuka tahansa suomalainen". Wikipuolueen myötä wikidemokratia nousi puheenaiheeksi, mikä johti siihen, että Vihreät ja SDP kirjoittivat seuraavan vuoden kuntavaaliohjelmiaan osin wikiperustaisesti.

Wikipuolueen valitsijayhdistyksen kautta ehdolle asettunut Alku Sirén antoi kampanjassaan vaalimainostelineiden mainospaikkansa helsinkiläisille taiteilijoille ja aktivisteille. Kampanjassaan Sirén lupasi äänestää valtuustossa netissä ennalta järjestetyn äänestyksen mukaan. Kampanjan ollessa käynnissä Sirén kommentoi Vihreälle langalle, etteivät perinteiset poliitikot ole hyödyntäneet netin tuomia mahdollisuuksia demokratian laajentamiseen.

Wikipuolue on esimerkki verkostokeskeisestä liikkeestä. Tällaisen liikkeet organisoituvat ja mobilisoivat kannattajiaan pääasiassa internetin olemassa olevien työkalujen avulla ja luovat uusia työkaluja ja pyrkivät edistämään digitaalisten työkalujen ja sisältöjen vapaata käyttöä. Oikeusministeriön Puolueiden tulevaisuus selvityksessä wikipuoluemallia pidettiin antiikin Ateenan ekklesian digitoituna ja verkotettuna versiona.

## Lähteet
Mistral AI

**Mistral AI** on ranskalainen tekoälyalan kasvu-yritys. Yhtiön perusti huhtikuussa 2023 kolme ranskalaista tekoälytutkijaa: Arthur Mensch (toimitusjohtaja), Guillaume Lample ja Timothée Lacroix. Forbesin tekoäly-yritysten AI50-listalla (2024) olevan yrityksen kotipaikka on Pariisi.

Kesällä 2024 yhtiö keräsi lähes 600 miljoonan euron rahoituksen; yhtiön arvon arvioitiin tuolloin olleen 5,8 miljardia euroa. Kolmannella, syyskuun alussa 2025 julkaistulla rahoituskierroksellaan yhtiö keräsi 1,7 miljardin euron rahoituksen muun muassa ASML ja Nvidia:n kaltaisilta yrityssijoittajilta. Tällöin yhtiön laskennallisena arvona pidettiin 11,7 miljardia euroa. Suurimman sijoituksen (1,3 mrd. €) tehneen ASML:n arvioitiin saaneen noin 11 prosentin omistusosuuden ranskalaisyhtiöstä. 

Yhtiön tuotteita ovat muun muassa: Mistral (laajat kielimallit), Le Chat (keskustelubotti), Codestral (ohjelmointikielten yleinen kielimalli, yli 80 ohj.kielelle) ja Pixtral (kuvia ja tekstiä tulkitseva kielimalli). Le Chat -keskustelubotti toimii muun muassa kaikilla Euroopan unionin virallisilla kielillä.

## Lähteet
Salibandy Super Cup 2024

**Salibandy Super Cup** kausi 2024 on Salibandyn Super Cupin 5. kausi. Runkosarjan avauspelissä on tuplapanos  jossa on jaossa  Super Cup mestarus ja runkosarja pisteet.

## Super Cup Finaali Miehet

## Super Cup Finaali Naiset

## Katso myös
* Miesten Kouvolan Lakritsi Suomen Cup
* Naisten Kouvolan Lakritsi Suomen Cup
* F-liiga
* Miesten Inssi-Divari
* Naisten Inssi-Divari
Seksuaali- ja sukupuolivähemmistöjen oikeudet navajoiden reservaatissa

**[[Seksuaalivähemmistöt|Seksuaali]]- ja [[Sukupuolivähemmistöt|sukupuolivähemmistöjen]] oikeudet [[Navajoiden reservaatti|Navajoiden reservaatissa]]** ovat ns. heimosuvereniteetin piirissä, eli reservaatin lainsäädäntöelimen päätettävissä.

## Historia
Perinteisesti navajoyhteisöt ovat tunnustaneet myös miehen ja naisen lisäksi kaksi muuta sukupuolta: biologiset miehet, jotka elävät naisnormien mukaisesti ja biologiset naiset, jotka elävät miesnormien mukaisesti. Muista kuin mieheksi tai naiseksi identifioituvasta henkilöstä käytetään navajoksi nimeä *Nádleehí* (). Vastaava kolmas sukupuoli tunnetaan myös muissa Pohjois-Amerikan alkuperäiskulttuureissa.

Navajoväestön negatiivista suhtautumista seksuaali- ja sukupuolivähemmistöihin on selitetty liittovaltion ylläpitämien koulukotien mukana tulleella kolonialismilla ja assimilaatiolla, minkä vuoksi suhtautumisessa on sukupolvien välisiä eroja eroja: siinä, missä HLBTQ-myönteisen navajonuoren vanhemmat saattavat olla seksuaali- ja sukupuolivähemmistöjen oikeuksia vastaan, hänen isovanhempansa saattavat suhtautua huomattavasti myötämielisemmin, koska esimerkiksi nádleehí-hahmoja esiintyy navajoiden luomismyytissä.

## Samaa sukupuolta olevien avioliitto
Reservaatin neuvosto kielsi samaa sukupuolta olevien avioliiton lailla vuonna 2005. Presidentti Joe Shirley Jr. yritti käyttää veto-oikeuttaan ja kutsui lakia syrjiväksi, mutta reservaatin neuvosto pyörsi tämän.

Vuonna 2022 kongressin säätämä Respect for Marriage Act -laki, joka laillisti samaa sukupuolta olevien avioliitot kaikkialla Yhdysvalloissa, ei koske intiaanireservaatteja, koska laissa ei erikseen sanottu sen koskevan myös reservaatteja. Ainoastaan kongressilla on valta reservaatteja koskevissa lakiasioissa.

Reservaatin neuvostossa pantiin syyskuussa 2023 alulle lakialoite samaa sukupuolta olevien parien avioliiton sallimiseksi.

## Lähteet
Lohiniva (Rovaniemi)

**Lohiniva** on Rovaniemellä sijaitseva kylä. Se sijaitsee Ounasjoen ja kantatie 79:n varrella noin 90 kilometin päässä Rovaniemen keskustasta Kittilän kunnanrajan tuntumassa. Lohinivassa on noin 70 asukasta. Kylässä toimii muun muassa kauppa sekä kahvila-ravintola. Lohinivan ja E8-valtatien yhdistää Kolarin Sieppijärvelle kulkeva yhdystie 9361. 

## Historia
Lohinivan ensimmäinen asutus syntyi 1500-luvun puolivälissä. Kylän lähes koko rakennuskanta tuhoutui Lapin sodan aikana natsi-Saksan joukkojen vetäytyessä. Jäljelle jäi vain puolisen tusinaa rakennusta. Ounasjoen ylitse Sieppijärven suuntaan kuljettiin pitkään lossilla, kunnes Lohinivan silta valmistui vuonna 1986. Vuoden 2006 kuntaliitokseen saakka Lohiniva oli osa Rovaniemen maalaiskuntaa.

## Lähteet
Baldžuvonin piiri

**Baldžuvonin piiri** () on hallintopiiri Xatlonin maakunnassa Tadžikistanissa. Sen keskus on Baldžuvonin kylä. Piirin pinta-ala on 1&nbsp;326 neliökilometriä. Vuoden 2020 väestönlaskennan mukaan siellä oli 31&nbsp;735 asukasta.

Baldžuvonin piiri rajoittuu pohjoisessa Nurobodin ja Sangvorin, idässä Xovalingin, etelässä Temurmalikin ja lännessä Norakin, Faizobodin ja Roğunin piireihin ja kaupunkeihin. Vuoristoisella alueella virtaa Surxobjoki. Länsirajalla on Vaxšjoki ja Norakin tekojärvi. Hyötykaivannaisiin kuuluvat öljy, maakaasu, sinkki ja lyijy.

Vuonna 1996 perustettuun piiriin kuuluu viisi maalaiskuntaa: Baldžuvon, Safar Amiršojev (keskuspaikka Navbahor), Saif Rahim (Zarnisor), Sarixosor (Šahidon) ja Todžikiston (Oqbuloq). Kyliä on yhteensä 105. Tadžikkien lisäksi piirissä asuu uzbekkeja.

Baldžuvonista on maantieyhteys Danğaraan. Matkaa maakunnan pääkaupunkiin Boxtariin on 156 ja Tadžikistanin pääkaupunkiin Dušanbehen 164 kilometriä.

Seudun pääelinkeinot ovat maanviljely ja karjanhoito. Lisäksi harjoitetaan puutarhaviljelyä ja mehiläistenhoitoa sekä tuotetaan silkkikuitua. Piirissä on öljy- ja kaasuteollisuutta, pieniä vesivoimalaitoksia ja pienimuotoista elintarviketeollisuutta. Työttömiä on paljon, ja monet työskentelevät muualla siirtotyöläisinä.

Piirin nähtävyyksiä ovat Sarixosorin vesiputous ja luonnonpuisto, 1500–1800-luvuilta peräisin oleva Mir Baldžuvonin linnoitus, Šoh Ne’matullohi Valīn mausoleumi ja muut historialliset kohteet. Matkailupalveluja on toistaiseksi vähän.

## Lähteet
Väinö Seppänen

**Väinö Johannes Seppänen** (13. helmikuuta 1875 Jämsä – 6. heinäkuuta 1959 Helsinki) oli suomalainen ylilääkäri.

Väinö Seppäsen vanhemmat olivat maanviljelijä Otto Wilhelm Seppänen ja Maria Gustava Könkkölä. Hän pääsi ylioppilaaksi Jyväskylän lyseosta 1892 ja valmistui Helsingin yliopistosta filosofian kandidaatiksi 1896, filosofian maisteriksi 1897, lääketieteen kandidaatiksi 1899 ja lääketieteen lisensiaatiksi 1904. 

Seppänen oli aluksi lyhyen aikaa Hämeenlinnan lääninsairaalan vt. ylilääkärinä, sitten Ruoveden kunnanlääkärinä 1905–1911 ja erikoistuttuaan tuberkuloosilääkäriksi Takaharjun parantolan ylilääkärinä 1911–1927 ja Helsingin tuberkuloosisairaalan ylilääkärinä 1927–1945. Seppänen oli Suomen Tuberkulosiyhdistyksen ja Duodecim-seuran johtokunnan jäsen. Hän julkaisi useita tutkielmia alaltaan, muun muassa palkitun tutkimuksen rintakehän liikkeistä keuhkotuberkuloosissa.

Väinö Seppänen oli naimisissa vuodesta 1904 Aino Andriette Johanssonin kanssa.

## Julkaisuja
* *Kertomus Ruoveden pitäjän kansakoululasten joukkotarkastuksesta terveydentilaan nähden vv. 1910-11*. Ruovesi 1912
* *Tilastoa Takaharjun keuhkotautiparantolan potilaitten vuosilta 1903-1910 myöhemmistä vaiheista*. Duodecim-lehti, 1913, N:o 12. Helsinki 1914
* *Kertomus Takaharjun keuhkotautiparantolan toiminnasta 10-vuotiskautena 1.10.1903 - 31.12.1912*. Duodecim-lehti, 1913, N:o 8. Helsinki 1914
* *Influensan esiintymisestä Takaharjun parantolassa vv. 1918 ja 1920*. Duodecim-lehti, 1921, N:o 1-2. Helsinki 1921
* *Esitelmä Takaharjun parantolan 20-vuotisjuhlassa 7.10.1923*. Duodecim-lehti, 1923, N:o 10. 
* *Takaharjun parantola 1903-1923. Takaharjun parantolan vaiheita kaksikymmenvuotiskaudelta 1903-1923. Sairashoidollista tilastoa vv. 1903-1922*. Takaharjun parantola, Helsinki 1923
* *Huomataanko keuhkotuberkuloosin taudinkuvassa periodisia vaihteluja?*. Eripainos aikakauskirjasta Duodecim 1929, n:o 9. Helsinki 1929

## Lähteet
Aina (kappale)

**Aina** on suomalaisen laulaja-lauluntekijän Viivin esittämä musiikkikappale, jolla hän osallistui vuoden 2025 Uuden Musiikin Kilpailuun. Kappale on rakkausteemainen balladi. Kappale sai 8. helmikuuta pidetyssä finaalissa 38 pistettä ammattilaisraadeilta ja sata yleisöltä. Viivi sai saman verran yhteispisteitä Nelli Matulan kanssa, mutta yleisöpisteiden suurempi painoarvo nosti Viivin tämän yläpuolelle, kaikkiaan kolmannelle sijalle.

## Listasijoitukset

## Lähteet

## Aiheesta muualla
* Kappaleen musiikkivideo (Uuden Musiikin Kilpailun virallinen Youtube-kanava)
Optimaalinen pysähtyminen

**Optimaalinen pysähtyminen** on matemaattisessa optimoinnissa valinnantekemistä koskeva teoria. Siinä haetaan optimaalista hetkeä tehdä tietty valinta. Tavoitteena voi olla ennakoidun voiton maksimointi tai kustannuksen minimointi. 

Tunnettu esimerkki on nk. sihteeriongelma. Siinä on satunnaisessa järjestyksessä joukko ehdokkaita sihteeriksi. Ehdokkaita haastatellaan yksittäin ja kunkin haastattelun jälkeen pitää valita palkataanko vasta haastateltu vai siirrytäänkö seuraavaan. Aina seuraavaan siirryttäessä saadaan lisätietoja tarjonnasta mutta toisaalta valikoima pienenee. Kysymys on siitä millon kannattaa pysähtyä ja tehdä valinta. Tuloksen perusteella saatetaan käyttää myös nimitystä 37 prosentin sääntö. Tarkalleen tulos on 1/e≈0.3679. Sama lukuarvotulos ilmenee kahdessa asiassa. Paras kanditaatti läydetään 0,37 todennnäköisyydellä. Optimaalinen strategia on tutustua ensimmäiseen 37 % prosenttiin hakijoista ja hylätä ne. Sitten valitaan seuraava ehdokas, joka on parempi kuin ensimmäiset 37 prosenttia. 

## Lähteet
Sodankylän kirkonkylä

**Sodankylän kirkonkylä** on Sodankylän kunnan keskustaajama.  Vuoden 2023 lopussa taajaman väkiluku oli 4&nbsp;865, ja sen pinta-ala oli 12,73 neliökilometriä.

Kirkonkylä sijaitsee Kitisen ja Jeesiöjoen välisellä niemellä. Valtatie 5 (E63) kulkee sen läpi.

Kirkonkylällä toimii Poikkijoen päiväkoti, Tähtikunnan koulu ja Sodankylän lukio sekä Rovaniemen koulutuskuntayhtymä REDUn Sodankylän toimintayksikkö.

## Lähteet
Hakuto-R Mission 1

**Hakuto-R Mission 1** (myös **HakutoRM1**) oli japanilainen kaupallisen yrityksen ispacen miehittämätön kuulaskeutuja. Laskeutuja törmäsi Kuuhun tehden siitä käyttökelvottoman.

## Laukaisu ja matka Kuuhun

### Laukaisu
Hakuto-R Mission 1 laukaistiin Cape Canaveralista Floridasta Falcon 9 -kantoraketilla 11. joulukuuta 2022 kello 7.38 UTC. 40 minuuttia laukaisusta Hakuto-R Mission 1 suunnattiin Kuun siirtoradalle. 7 minuuttia myöhemmin laskeutuja irroitettiin kantoraketista onnistuneesti.

### Kuun kiertoradalla
Laskeutuja pääsi Kuun kiertoradalle 21. maaliskuuta 2023. Hakuto-R Mission 1:n suunniteltu 100 kilometrin pituinen kiertorata saavutettiin 13. huhtikuuta. Laskeutumista yritettiin 25. huhtikuuta kello 16.40 UTC. Suunniteltu laskeutumispaikka oli Kuun Kylmyyden meressä. Suunnitellun laskeutumisen jälkeen luotaimeen ei enää saatu yhteyttä. Laskeutuessaan Hakuto-R Mission 1:stä olisi tullut ensimmäinen kaupallisen kuulaskeutuja. Luotain törmäsi Kuuhun tehden siitä käyttökelvottoman.

## Rakenne
Hakuto-R Mission 1 oli 2,3 metriä korkea. Luotaimen massa hyötykuorien sekä polttoaineen kanssa oli noin 1 000 kg. Luotaimen runko oli kahdeksankulmainen noin 1,64 metriä korkea ja 1,6 metriä leveä. Luotaimessa oli yksi laskeutumiseen tarkoitettu päärakettimoottori ja kuusi apumoottoria. Luotaimessa oli aurinkopaneelit, jotka tuottivat 350 watin maksimitehon. Aurinkopaneelit latasivat luotaimen litiumioniakkuja. Luotaimessa oli yhteensä neljä laskeutumisjalkaa.

## Katso myös
* Hakuto-R Mission 2

## Lähteet
Aapajoki (kylä)

**Aapajoki** on Torniossa sijaitseva kylä. Se sijaitsee samannimisen joen varrella noin 25 kilometrin päässä kaupungin keskustasta. Vuoden 1972 kuntaliitokseen saakka Aapajoki kuului Karungin kuntaan. Vuoteen 1968 asti kylässä toimi Kolarin radan Aapajoen seisake.

## Lähteet
Kelujärvi (kylä)

**Kelujärvi** on Sodankylässä sijaitseva kylä. Se sijaitsee noin 20 kilometrin päässä kunnan keskustasta Kelujärven ja Matalajärven väliin jäävällä niemellä. Kylän halki kulkee Tanhuaan vievä seututie 967 (Savukoskentie). Kelujärvellä on noin 120 asukasta.

Kelujärvi valittiin Vuoden kyläksi vuonna 1986. Kelujärveltä on kotoisin muun muassa kirjailija Jenny Siivola.

## Lähteet

## Kirjallisuutta
*
Kelujärvi

**Kelujärvi** viittaa seuraaviin:

*Kelujärvi (järvi), järvi Sodankylässä
*Kelujärvi (kylä), kylä Sodankylässä
Made of

**Made of** on suomalaisen laulaja-lauluntekijä Goldielocksin esittämä musiikkikappale, jolla hän osallistui vuoden 2025 Uuden Musiikin Kilpailuun. Hän teki kappaleen yhteistyössä veljensä Lauri Mäntysen ja tuottaja Topi Kilpisen kanssa. Kappale sai 8. helmikuuta pidetyssä finaalissa eniten ammattilaisraatien pisteitä, mutta jäi yleisöpisteiden myötä kokonaistuloksissa toiseksi Erika Vikmanin esittämän Ich kommen jälkeen.

## Listasijoitukset

## Lähteet

## Aiheesta muualla
* Kappaleen musiikkivideo (Uuden Musiikin Kilpailun virallinen Youtube-kanava)
Ransta

**Ransta** on taajama Salan kunnassa Västmanlandin läänissä samannimisessä historiallisessa maakunnassa Ruotsissa. Taajamassa oli 858 asukasta vuoden 2023 lopussa.

## Lähteet

## Aiheesta muualla
Orajärvi (Sodankylä)

**Orajärvi** on Sodankylässä sijaitseva kylä. Se sijaitsee noin 15 kilometrin päässä Sodankylän kirkonkylästä Orajärven etelärannalla. Orajärvi valittiin Sodankylän vuoden kyläksi 2019.

Orajärven Kenttälästä on löydetty merkkejä jo kivikautisesta asutuksesta. Kartoissa kylä esiintyy ensimmäisen kerran vuonna 1642. Lapin sodan aikana kylän koko rakennuskanta tuhoutui yhtä taloa lukuunottamatta. Tunnetuin orajärveläinen on 1600-luvulla elänyt Olaus Sirma, joka oli ensimmäinen Lapissa syntynyt ylioppilas. Hänet tunnetaan myös saamenkielisenä runoilijana. Orajärvellä on Sirman muistomerkki.

## Lähteet
Naturviterne

**Naturviterne** (vuosina 1961–1987 *Norsk Landbruksakademikerlag*, 1987–2003 *Norsk Naturforvalterforbund*, 2003–2007 *Naturviterforbundet*) on norjalainen luonnontieteilijöiden ammattiliitto, joka on perustettu vuonna 1961. Sillä oli noin 7&nbsp;500 jäsentä vuonna 2024 ja se kuuluu Akademikerne-keskusjärjestöön.
## Lähteet

## Aiheesta muualla
* Liiton verkkosivut
Kemijärven keskustaajama

**Kemijärven keskustaajama** on Kemijärven kaupungin keskustaajama.  Vuoden 2023 lopussa taajaman väkiluku oli 3&nbsp;905 ja sen pinta-ala oli 9,6 neliökilometriä.

Taajama sijaitsee Kemijärven länsirannalla, sen länsipuolella on pienempi Pöyliöjärvi. Eurooppatie E63 ja tie 944 kohtaavat keskustaajaman pohjoisreunalla.

Keskustassa sijaitseva Hillatien koulu on ainoa perusopetusta antava koulu Kemijärvellä. 
Siellä toimii myös lukio ja Rovaniemen koulutuskuntayhtymä REDUn Kemijärven toimintayksikkö

## Lähteet
Outakoski (Utsjoki)

**Outakoski** (pohjoissaameksi *Vuovdaguoika*) on kylä Utsjoen kunnassa Suomen Lapissa. Sen katsotaan muodostavan kyläkeskuksen yhdessä Karigasniemen kylän kanssa. Outakosken koulu lakkautettiin vuonna 2002.

## Lähteet
Gunnar Leche

**Gunnar Leche** (1891–1954) oli ruotsalainen arkkitehti. Hän toimi Uppsalan kaupunginarkkitehtina vuosina 1920–1954. Hän vastasi muun muassa Tuna backarin ja Sala backen asuinalueiden rakentamisesta 1940- ja 1950-lukujen taitteessa.
## Kuvia

Vaksalaskolan.JPG|Vaksalaskolan (1925)
Tuna Backar, Uppsala Flygfoto. ArkDes ARKM.1962-101-2209.jpg|Tuna backar
Uppsala City Theatre.jpg|Uppsalan kaupunginteatteri (1951)
GunnarLechesPark1902.jpg|Gunnar Lechen mukaan nimetty puisto Uppsalan keskustassa.

## Lähteet

## Aiheesta muualla
Hohenau (Paraguay)

**Hohenau** on pikkukaupunki Paraguayn Itapúan departementissa. Sen perustivat Brasiliasta saapuneet saksalaiset siirtolaiset 14. maaliskuuta 1900. Vuonna 2022 Hohenaun asukasluku oli 12&nbsp;809.

## Maantiede

Hohenau sijaitsee Paraguayn Itapúan departementissa noin 36 kilometriä alueen hallinnollisesta keskuksesta Encarnaciónissa pohjoiseen. Kunnan pinta-ala on 220&nbsp;km².

## Historia
Hohenau perustettiin 14. maaliskuuta 1900. Perustajat Wilhelm Closs ja Carlos Reverchón houkuttelivat paikalle alkujaan Brasilian Rio Grande do Suliin muuttaneita saksalaisia siirtolaisia. Vuoteen 1914 mennessä Hohenaussa oli noin 4&nbsp;000 asukasta. Paikalliset harjoittivat maanviljelyä ja he kasvattivat etenkin Argentiinaan myytyä maissia. 1930-luvulla Hohenausta tuli paikallisten natsien keskus. Toisen maailmansodan jälkeen sinne myös pakeni natsisotarikollisia Saksasta. Jonkin aikaa kaupungissa asui esimerkiksi Josef Mengele.

## Talous
Hohenau on nykyisin edelleen maanviljelyn keskus. Sen ohella idyylisenä pidetylle paikkakunnalle suuntautuu maaseutumatkailua. Hohenaulla on ollut paraguaylaisittain tunnettu korkeasta elintasosta ja tehokkaasta paikallishallinnosta.

## Väestö
Hohenaun asukasluku oli Paraguayn vuoden 2022 väestönlaskennan mukaan 12&nbsp;809. Vuonna 2008 vastaava lukema oli 11&nbsp;044 ja vuonna 1982 5&nbsp;500. Espanjan ja guaranin ohella kaupungissa puhutaan edelleen saksaa.

Hohenaussa on järjestetty siirtolaisten juhlat nimellä *Fiesta Nacional de las Colectividades*. Kaupungissa on pieni museo ja kulttuurikeskus Histórico Cultural Edwin Krug..

## Lähteet
Selkäsaari (Kemi)

**Selkäsaari** on Perämerellä Kemin edustalla sijaitseva saari, joka on pinta-alaltaan noin 3 km³. Saaressa on muutamia kesämökkejä, mutta pääosin se on yleisessä virkistyskäytössä. Kesäisin Selkäsaareen pääsee pienveneiden ohella Kemin sisäsatamasta liikennöivällä vesibussi *[[M/S Leila]]lla*. Selkäsaaressa on myös Kemin Matkailu Oy:n omistama saunarakennus.

## Historia
Selkäsaari oli jo 1900-luvun vaihteessa kaupungin varakkaan porvariston kesänviettopaikka, jossa alkoi myöhemmin käydä myös tavallisia kaupunkilaisia. Saaressa oli muun muassa tanssilava, joka hajotettiin ensimmäisen maailmansodan aikana. Sisällissodan aikana saaren pohjoispäässä teloitettiin punakaartilaisia. Vuonna 1921 yhdeksän Selkäsaaressa teloitetun vainajan jäänteet siirrettiin Peurasaaren hautausmaalle yhteishautaan. Hieman myöhemmin kieltolain aikana Selkäsaaresta tuli salakuljettajien piilopaikka ja 1930-luvulta lähtien se toimi lasten kesäsiirtolana.

## Lähteet
Leche

**Leche** on seuraavien ruotsalaisten henkilöiden sukunimi:

* Gunnar Leche (1891–1954), arkkitehti
* Johan Leche (1704–1764), tiedemies ja Turun akatemian rehtori
* Mia Leche Löfgren (1878–1966), kirjailija, toimittaja ja pasifisti
* Wilhelm Leche (1850–1927), eläintieteilijä
Katja Haarla

**Katja Haarla** eli **Čiske Jovsset Biret Hánsa Outi Gáddjá** (s. 2000) on saamelainen tanssija-koreografi, joka on kotoisin Utsjoelta Dalvadaksen kylästä. Haarla kouluttautui ammattitanssijaksi Suomen Kansallisoopperan ja -baletin Balettioppilaitoksessa vuosina 2016*–* 2019. Sen jälkeen hän opiskeli nykytanssia ja koreografiaa brysseliläisessä Performing Arts Research and Training Studios -tanssioppilaitoksessa ja valmistui tanssitaiteen kandidaatiksi vuonna 2022. Haarla on ollut kiinnostunut muun muassa kollektiivisista olemisen tavoista sekä tanssin tarjoamasta mahdollisuudesta kommunikoida sanattomasti liikkein ja elein.

Yhdessä kaksossisarensa Birit Haarlan kanssa hän valmisti koreografian ja esiintyi Marja Helanderin tanssielokuvassa *Eatnanvuloš Lottit – Maan sisällä linnut* (2018) sekä Pauliina Feodoroffin ohjaamassa esityksessä *Matriarkaatti* vuoden 2022 Venetsian biennaalissa. Sisarukset palkittiin vuonna 2024 Tanssin nuori tekijä -palkinnolla merkittävistä ansioistaan ja pioneerityöstään saamelaisen kulttuuriperinnön tuomisesta esille tanssin alalla.

## Palkinnot ja tunnustukset

* Tanssin nuori tekijä (2024)

## Lähteet

## Aiheesta muualla

* Katja Haarlan ja Birit Haarlan haastattelu TINFO:n verkkosivuilla.
Venejärvi (kylä, Kolari)

**Venejärvi** on Kolarissa sijaitseva kylä. Se sijaitsee samannimisen järven rannalla Suur-Teuravuoman suoalueen laidalla noin 35 kilometrin päässä Kolarin kirkonkylästä.

## Historia
Vanhimmat merkit Venejärven asutuksesta ovat jo kivikaudelta 9 000 vuoden takaa, mutta pysyvä asutus vakiintui vasta 1700-luvulla. Maa- ja metsätalouden sekä poronhoidon ohella kylän elinkeinoihin kuului aikaisemmin myös tervanpoltto. Venesjärven kautta kulkee alun perin 1870-luvulla rakennettu telatie, joka on noin kuuden kilometrin pituinen Venejärven, Kurtakon ja Teurajärven kylät yhdistävä pitkospuureitti. Venejärvellä sijaitsee myös Kärsimysten majana tunnettu jatkosodan aikainen metsäkaartilaisten piilopaikka.

Venejärveltä on kotoisin muun muassa SKDL:n kansanedustaja Eemeli Lakkala, joka oli Lapin merkittävimpiä korpikommunismin edustajia.

## Lähteet
Hitaammin hautaan

**Hitaammin hautaan** on suomalaisen laulaja-lauluntekijä Nelli Matulan esittämä musiikkikappale, jolla hän osallistui vuoden 2025 Uuden Musiikin Kilpailuun. Kappaleen tuottivat Antti Riihimäki ja Los Rollos, joista jälkimmäinen tuotti myös Matulan albumin *[[Kiltti tyttö (albumi)|Kiltti tyttö]]*. Kappale sai 8. helmikuuta pidetyssä finaalissa saman verran yhteispisteitä Viivin esittämän Ainan kanssa. Viivi sijoittui lopulta Matulan yläpuolelle saatuaan enemmän ratkaisevia yleisöääniä, ja Matula jäi kokonaistuloksissa neljänneksi.

## Listasijoitukset

## Lähteet

## Aiheesta muualla
* Kappaleen musiikkivideo (Uuden Musiikin Kilpailun virallinen Youtube-kanava)
Teurajärvi (Kolari)

**Teurajärvi** on Kolarissa sijaitseva kylä. Se sijaitsee samannimisen järven rannalla Suur-Teuravuoman aapasuon laidalla noin 55 kilometrin päässä Kolarin kirkonkylästä. Teurajärvellä toimii muun muass saha sekä tilausravintola. Teurajärven kautta kulkee alun perin 1870-luvulla rakennettu telatie, joka on noin kuuden kilometrin pituinen Venejärven, Kurtakon ja Teurajärven kylät yhdistävä pitkospuureitti.

Teurajärven kylästä on kotoisin hiihdon olympiavoittaja Pertti Teurajärvi.

## Lähteet
Kuninkuusravit 1986

**Kuninkuusravit 1986** järjestettiin Torniossa Laivakankaan raviradalla 2.–3. elokuuta 1986. Ne olivat kaikkien aikojen 55. Kuninkuusravit ja ensimmäiset Torniossa järjestetyt. Ravikuninkuuden voitti Ilkka Korven ohjastama ja valmentama Vireeni ja kuningatartittelin Pentti Savolaisen ohjastama ja valmentama Vekkuliina.

## Lähteet
Kurtakon ravirata

**Kurtakon ravirata** on Kolarissa Kurtakon kylässä sijaitseva ravirata, joka on valmistunut vuonna 1966. Se sijaitsee kantatie 80:n varrella noin 17 kilometrin päässä Kolarin kirkonkylästä. Radan omistaa Ylläksen Ravi ry. Kurtakon ravirata on niin sanottu kesärata, jolla kilpaillaan ainoastaan kesäkaudella. Kurtakossa järjestetään vain yhdet totoravit vuosittain.

## Lähteet

## Aiheesta muualla
*Ylläksen Ravi ry Facebookissa
Kaukosen ravirata

**Kaukosen ravirata** on Kittilässä Kaukosen kylässä sijaitseva ravirata, joka on Suomen pohjoisin ravirata. Se sijaitsee kantatie 79:n varrella noin 17 kilometrin päässä Kittilän kirkonkylästa. Radan omistaa Kittilän Hevosystävät ry. Kaukonen on niin sanottu kesärata, jolla kilpaillaan ainoastaan kesäkaudella. Raviradalla järjestetään vain yhdet totoravit vuosittain. Kavioura on normaalin 1 000 metrin sijasta poikkeuksellisesti vain 800 metrin pituinen.

## Lähteet

## Aiheesta muualla
*Kittilän Hevosystävät ja Kaukosen ravirata Facebookissa
Luftstridsskolan

**Luftstridsskolan** (lyh. **LSS**) on Ruotsin ilmavoimien koulutuskeskus Uppsalassa. Se muun muassa kouluttaa lentäjiä sekä kehittää Ruotsin ilmapuolustuskykyä ja vastaa Ruotsin ilmatilan valvonnasta.
## Lähteet

## Aiheesta muualla

* Tietoa Ruotsin puolustusvoimien sivuilla
Brian Thomas Jr.

**Brian Thomas Jr.** (s. 8. lokakuuta 2002) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Thomas Jr. edustaa NFL-joukkue Jacksonville Jaguarsia. Jaguars varasi hänet ensimmäisellä kierroksella 23. varausvuorolla . Kesäkuussa 2024 Thomas Jr. teki Jaguarsin kanssa nelivuotisen ja yhteensä 14,6 miljoonan dollarin arvoisen tulokassopimuksen. Tulokaskaudellaan 2024 Thomas Jr. valittiin Pro Bowl -tähdistöotteluun. Thomas Jr. on pelannut 17 NFL:n runkosarjan ottelua. Näissä otteluissa hänellä on 87 kiinniottoa, 1&nbsp;282 kiinniottojaardia ja kymmenen kiinniotolla tehtyä touchdownia. Hän on edennyt juoksemalla 48 jaardia. Uran tilastot päivitetty kauden 2024 jälkeen.

## Lähteet
Kemijärven ravirata

**Kemijärven ravirata** (myös **Peurakankaan ravirata**) on Kemijärvellä sijaitseva ravirata. Se sijaitsee kantatie 82:n varrella Peurakankaalla noin viiden kilometrin päässä kaupungin keskustasta. Radan omistaa Kemijärven Ravi ry. Kemijärven ravirata on niin sanottu kesärata, jolla kilpaillaan ainoastaan kesäkaudella. Radalla järjestetään vain yhdet totoravit vuosittain.

## Lähteet

## Aiheesta muualla
*Kemijärven Ravi ry:n kotisivut
Sodankylän ravirata

**Sodankylä ravirata** on Sodankylässä sijaitseva ravirata. Se sijaitsee Mantovaarassa valtatie 5:n varrella noin kolme kilometrin päässä Sodankylän kirkonkylästä. Radan omistaa Lapin Ravi ry. Sodankylän ravirata on niin sanottu kesärata, jolla kilpaillaan ainoastaan kesäkaudella. Radalla järjestetään yhdet totoravit vuosittain. 

## Lähteet

## Aiheesta muualla
*Lapin Ravi ry Facebookissa
2024 YR4

**2024 YR<sub>4</sub>** on lähelle Maata tuleva Apollo-asteroidi, jonka arvioidaan olevan halkaisijaltaan 40–90 metrin kokoinen. Sen kiertoaika Auringon ympäri on noin 3,99 vuotta ja sen kiertoradan inklinaatio on noin 3,41 astetta suhteessa Maan kiertorataan. 

Asteroidi ohitti Maan 25. joulukuuta 2024. Seuraavan kerran se tulee lähelle Maata 17. joulukuuta 2028 ja 22. joulukuuta 2032. Maahan törmäyksen uhka on pieni.  

2024 YR4 löydettiin NASAn Asteroid Terrestrial-impact Last Alert System (ATLAS) -ohjelman teleskoopilla Chilessä joulukuussa 2024. 

## Uhka-arvion kehittyminen
Asteroidi ohitti Maan 25. joulukuuta 2024, ja seuraavan kerran se tulee lähelle Maata 17. joulukuuta 2028 ja 22. joulukuuta 2032. Pian löytymisen 27. joulukuuta 2024 jälkeen uhka-arvio nousi korkealle, kun joulukuun 2032 törmäyksen todennäköisyydeksi arvioitiin 3,1&nbsp;% (arvio 18. helmikuuta 2025).  Sen vaaraluokka Torinon asteikolla oli 3 eli kohde on tarkkaa seurantaa vaativa. Törmäyksen tapahtuessa asteroidi tulisi osumaan itäiselle Tyynellemerelle, Etelä-Amerikan pohjoisosaan, Atlantin valtamereen, Afrikkaan, Arabianmereen tai Aasiaan. Asteroiditörmäys olisi voimaltaan noin 8 megatonnia. Tämä ei riittäisi romauttamaan yhteiskuntaa, mutta aiheuttaisi merkittävää paikallista tuhoa. Lisätutkimusten jälkeen uhan vaaraluokka putosi nollaan.

Asteroidin odotetaan tulevan lähelle Maata 22. joulukuuta 2032, ja törmäyksen vaaraluokka Torinon asteikolla on nolla. NASAn 23. helmikuuta 2025 antamien tietojen mukaan törmäyksen todennäköisuus on 1:26&nbsp;000 (0,0039&nbsp;%), kun taas ESAn mukaan todennäköisyys on noin 1:62&nbsp;000 (0,0016&nbsp;%).

Maasta ja avaruudesta käsin toimivat observatoriot jatkavat YR4:n seurantaa huhti- tai toukokuuhun 2025 asti, jonka jälkeen se ei ole enää havaittavissa eikä tutkittavissa ennen seuraavaa Maan ohitusta vuonna 2028. Havaintoja on tehty mm. Kanariansaarilla sijaitsevalla 2,5-metrisellä pohjoismaisella teleskoopilla (Nordic Optical Telescope, NOT) ja James Webb -avaruusteleskoopilla.

2024 YR4 Kuuhun törmäyksen todennäköisyys  22. joulukuuta 2032 on noussut 4&nbsp;prosenttiin .

## Lähteet
Jülichin tutkimuskeskus

**Jülichin tutkimuskeskus** (, lyhennys: **FZJ**) on Euroopan suurimpiin lukeutuva tutkimuskeskus Saksan länsiosassa, Nordrhein-Westfalenin osavaltion Dürenin piirikunnan Jülichissä. Keskuksen strategisia tutkimuksen painopistealueita ovat energia, informaatio ja biotalous. Poikkitieteellinen tutkimuslaitos on perustettu vuonna 1956. 

Tutkimuslaitoksen toiminta on jakautunut 2,2 neliökilometrin laajuiselle kampusalueelle ja 14 tieteelliseen instituuttiin. Jülichin kampuksen ohella toimintaa on 18 sivutoimipaikkaa muulla Saksassa ja ulkomailla. Laajemmin tarkasteltuna Jülichin tutkimuskeskus on yksi saksalaisen Helmholtz-Gemeinschaftin kaikkiaan 18 tutkimuskeskuksesta. Helmholtz-Gemeinschaft on runsaan 5 miljardin euron vuosibudjetillaan ja noin 46&nbsp;000 työntekijällään Saksan suurin tutkimuskeskuksia ylläpitävä yhteisö.

Jülichin supertietokonekeskus on osa eurooppalaista EuroHPC-suurlaskentaverkostoa. Jülichin konekeskuksen laitteistoihin lukeutuvat esimerkiksi supertietokone Juwels, kvanttitietokone JuPSI ja rakenteilla oleva Jupiter-supertietokone. Jupiteristä ennakoidaan Euroopan ensimmäistä exateholuokan supertietokonetta. Syksyllä 2024 Jupiterin suunnitellusta kapasiteetistä oli asennettu vasta osa.  

Fysiikan nobelisti (2007) Peter Grünberg työskenteli suurimman osan elämästään Jülichin tutkimuskeskuksen kiinteän aineen fysiikan tutkimusosastolla.

Novel radiation receiver mounted on the research level of the Jülich solar tower.jpg|Kokeellisen aurinkolämpövoimalan torni.
FZJ und Solarturm Juelich.jpg|Ilmakuvaa Jülichin tutkimuskeskuksen kampusalueesta.
Bf-juelich-forschungszentrum.jpg|Paikallisjunan laituri kampuksella.
Juelich FZJ Central Library.jpg|Tieteellinen kirjasto.

## Lähteet

## Aiheesta muualla
ISO 22000

**ISO 22000** on elintarviketurvallisuutta koskeva kansainvälisen standardijärjestön ISO:n standardi. Siinä määritellään keskeisimmät elintarviketurvallisuuden kriteerit, jotka koskevat elintarviketuotannon organisaatioita ja hallintajärjestelmiä. ISO 22000 on kansainvälinen standardi, joka määrittää elintarviketurvallisuuden seikkoja ruokaketjun eri vaiheissa, joihin kuuluvat tuotanto, valmistus, kuljetus, varastointi ja tarjoilu. Tämä standardi määrittää myös elintarvikkeiden maahantuontiin liittyviä seikkoja. Tämän standardin määrityksissä ovat erillään elintarvikkeiden tuotantoa koskevat määritelmät ja liiketoimintaa koskevat määritelmät. ISO 22000 määrittää seikat elintarvikeketjun riskien tukiohjelmista, myös erityistukiohjelmista.

## Lähteet
Deommodore Lenoir

**Deommodore Lenoir** (s. 6. lokakuuta 1999 Los Angeles, Kalifornia, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Lenoir edustaa NFL-joukkue San Francisco 49ersia. Ennen NFL-uraansa hän pelasi Oregonin yliopiston joukkueessa. 49ers varasi hänet viidennellä kierroksella 172. varausvuorolla . Toukokuussa 2021 Lenoir teki 49ersin kanssa tulokassopimuksen. Marraskuussa 2024 Lenoir teki 49ersin kanssa viisivuotisen ja yhteensä 92 miljoonan dollarin arvoisen jatkosopimuksen. Lenoir on pelannut 62 NFL:n runkosarjan ottelua. Näissä otteluissa hänellä on yhteensä 265 taklausta, 26 puolustettua heittoa, kuusi syötönkatkoa, 90 syötönkatkojen palautuksilla edettyä jaardia, yksi aiheutettu rähmäys, yksi pelinrakentajan säkitys ja kaksi iskua pelinrakentajaan. Lenoir on pelannut kuusi  ottelua. Näissä otteluissa hänellä on yhteensä 35 taklausta, kaksi puolustettua heittoa, kaksi syötönkatkoa, 12 syötönkatkojen palautuksilla edettyä jaardia ja yksi aiheutettu rähmäys. Uran tilastot päivitetty kauden 2024 jälkeen.

## Lähteet
Lassie – erämaaseikkailu

**Lassie – erämaaseikkailu** (*Lassie’s Great Adventure*) on William Beaudinen ohjaama lasten seikkailuelokuva vuodelta 1963. Siinä noin kymmenvuotias maanviljelijäperheen poika (Jon Provost) ja hänen skotlanninpaimenkoiransa Lassie joutuvat seikkailuun loikattuaan tuulen mukana ajelehtivan kuumailmapallon koriin ja ajauduttuaan Yhdysvalloista rajan yli Kanadan erämaihin. Muissa pääosissa näyttelevät June Lockhart, Hugh Reilly ja Bond-elokuvien pahana Jaws-hahmona myöhemmin tunnetuksi tullut Richard Kiel.

## Vastaanotto

*Uuden Suomen* ja *Iltalehden* yhteisessä VideoSuomi-liitteessä vuonna 1982 Aune Kämäräinen kirjoitti elokuvan sopivan hyvin kouluikäisille, muttei sen nuoremmille pelottavien kohtaustensa vuoksi. Hänestä elokuva on selkeä ja suoraviivainen jännitystarina, jossa on myötäelämisen ja samaistumisen mahdollisuuksia nuorille katsojille. Aikuiskatsojan hän kirjoitti panevan merkille kliseemäisen kömpelön ihmiskuvauksen kireine äitihahmoineen ja kesken tarinan unohdettavine intiaanimiehineen. *[[Video-opas|Video-oppaassa]]* vuodelta 1994 Bello Romano luonnehti elokuvaa ajan haalistamaksi koko perheen seikkailuksi ja antoi sille kolme tähteä viidestä.

## Lähteet
Ines (Ruotsin prinsessa)

**Prinsessa Ines, Västerbottenin herttuatar** (koko nimeltään  **Ines Marie Lilian Silvia**; s. 7. helmikuuta 2025 Danderydin kunta, Ruotsi), on Ruotsin prinssi Carl Philipin ja prinsessa Sofian neljäs lapsi ja ensimmäinen tytär. Hän on Ruotsin kruununperimysjärjestyksessä kahdeksantena kruununprinsessan ja hänen kahden lapsensa, isänsä ja kolmen isoveljensä jälkeen.

Ines syntyi Danderydin sairaalassa 7. helmikuuta 2025 kello 13.10. Hän painoi syntyessään 3&nbsp;645 grammaa ja oli 49 senttimetriä pitkä. 8. helmikuuta ammuttiin 21 kunnialaukausta Skeppsholmenilla, Bodenissa, Härnösandissa, Karlskronassa ja Göteborgissa ja pidettiin Te Deum -kiitosjumalanpalvelus kuninkaanlinnan kirkossa. 10. helmikuuta pidetyssä konseljissa vahvistettiin prinsessan etunimet ja kutsumanimi sekä herttuattaren arvo. Vuonna 2019 tehdyn päätöksen nojalla Ines kuuluu kuningasperheeseen muttei kuningashuoneeseen eikä hänellä ole ”hänen kuninkaallinen korkeutensa” -arvonimeä.

## Lähteet
Noora Pajari

**Noora Pajari** (s. 1987) on suomalainen kuntajohtaja, joka valittiin Lempäälän kunnanjohtajaksi vuonna 2024. Pajari on työskennellyt aikaisemmin Keuruun kaupunginjohtajana, Multian kunnanjohtajana, Kiuruveden vs. kaupunginsihteerinä ja SPR:n järjestötoiminnan kehittäjänä ja suunnittelijana. Koulutukseltaan hän on yhteiskuntatieteiden maisteri.

## Lähteet
Julian (Ruotsin prinssi)

**Prinssi Julian, Hallandin herttua** (koko nimeltään **Julian Herbert Folke**, s. 26. maaliskuuta 2021 Danderydin kunta, Ruotsi), on Ruotsin prinssi Carl Philipin ja prinsessa Sofian kolmas lapsi. Hän on Ruotsin kruununperimysjärjestyksessä seitsemäntenä kruununprinsessa Victorian ja hänen kahden lapsensa, isänsä ja kahden isoveljensä jälkeen. Prinssi kastettiin elokuussa 2021.
## Lähteet
Mulkosilmäkeltti

**Mulkosilmäkeltti** (*Rhinomugil corsula*) on keltteihin kuuluva kalalaji. Lajia tavataan makeista vesistä Etelä- ja Kaakkois-Aasiasta. 

## Koko ja ulkonäkö
Mulkosilmäkeltti voi suurimmillaan kasvaa noin 45 cm pitkäksi. Laji on ruumiinrakenteeltaan pitkänomainen, tukevahko ja litistetyn lieriön muotoinen. Selkäeviä on kaksi ja pyrstöevä on hieman haarautunut. Kalan silmät ovat kookkaat. Mulkosilmäkeltti on väriltään ruskehtavan harmaa. 

## Levinneisyys ja elintavat
Mulkosilmäkelttiä tavataan Intian pohjois- ja länsiosista Myanmariin ulottuvalta alueelta. Lajin elinympäristöä ovat joet ja jokisuistot. Mulkosilmäkeltin ravintoa ovat levät, pienet äyriäiset ja mikro-organismit. Lisääntymiskausi on sadekauden mukaan toukokuusta marraskuulle.

Mulkosilmäkeltti on kaupallisesti merkittävä ruokakala elinalueellaan.

## Lähteet
Super Bowl LX

**Super Bowl LX** oli amerikkalaisen jalkapallon NFL-liigan mestaruusottelu kaudella 2025. Ottelu pelattiin 8. helmikuuta 2026 Levi’s Stadiumilla Kalifornian Santa Clarassa. Siinä kohtasivat New England Patriots ja Seattle Seahawks. Seahawks voitti mestaruuden luvuin 29–13.

Kyseessä oli kolmas San Franciscon lahden ympäristössä ja toinen Levi’s Stadiumilla järjestettävä Super Bowl. Edellinen areenalla pelattu Super Bowl oli vuoden 2016 Super Bowl 50. Ottelun televisioi valtakunnallisesti NBC. Suomessa ottelun näytti Nelonen. Super Bowlin puoliajalla esiintyi puertoricolainen rap-artisti Bad Bunny.

Puolustusvoittoisen ottelun voitti Seattle Seahawks, jota vastaan New England Patriots onnistui pisteiden teossa vasta ottelun viimeisellä neljänneksellä. Ottelun arvokkaimpana pelaajana palkittiin Seahawksin keskushyökkääjä Kenneth Walker III.

## Lähteet
Mallasviinietikka

** Mallasviinietikka** on etikan laatu, joka valmistetaan ohramaltaasta. Sitä on perinteisesti valmistettu suurissa sammioissa. Sitä käytetään muun muassa kalaruokien kanssa. Mallasviinietikan tyypillinen etikkahappopitoisuus on 5 %.

## Lähteet
FIRE-liike

**FIRE** (; ) on Yhdysvalloista lähtöisin oleva liike, jonka kannattajat pyrkivät taloudelliseen riippumattomuuteen ja eläköitymiseen tavallista nopeammin, jotta työssäkäynti ei olisi pakollista. FIRE-liikkeen kannattajaa kutsutaan *firettäjäksi* ja elämäntapaa *firettämiseksi*. Firettäjien tavoitteet ja aikataulut voivat olla erilaisia. Firettäjät ovat usein milleniaaleja.

Firettäjät voivat sijoittaa tai laittaa säästöön jopa 50–70 prosenttia kuukausittaisista tuloistaan. Äärimmilleen viety firettäminen voi olla askeettinen elämäntapa.

FIRE-liikettä on pidetty vastareaktiona globaalille työelämän murrokselle ja taloudelliselle epävarmuudelle.

## Yleisyys
Suomessa vuonna 2019 yli puolet yli 18–25-vuotiaista nuorista kertoi tavoittelevansa taloudellista riippumattomuutta.

## Variaatiot

* *FILE - Financial Independence, Live Early*

## Lähteet
AT Ski Team

**AT Ski Team** on vuonna 2024 perustettu hiihtoseura. Seura voitti naisten parisprintin Suomen mestaruuden 2025 joukkueella Emmi Lämsä ja Olivia Puranen.

## Hiihtäjät
* Emmi Henriksson
* Vilma Jylhä
* Emmi Lämsä
* Olivia Puranen
* Eveliina Toivanen
* Antti Tuisku

## Lähteet

## Aiheesta muualla
*Seuran kotisivut